<classify> SERIKALI imeamua kuchukua hatua thabiti za kuimarisha kilimo nchini, kwa kuunganisha bodi nane za mazao zilizo chini ya Wizara ya Kilimo, ziwe mamlaka tatu kuongeza tija na ufanisi.Wizara hiyo ina jumla ya bodi tisa. Kauli ya kuunganishwa kwa bodi hizo, imetolewa na Waziri wa Kilimo, Japhet Hasunga wakati akizungumza na viongozi wa vyama vya ushirika wilayani Tandahimba Mkoa wa Mtwara, akiwa katika ziara ya kikazi mkoani humo juzi.Kwa mujibu wa Msemaji wa Wizara ya Kilimo, Revocatus Kassimba, sheria ya kuunganishwa kwa bodi hizo na kuzaa mamlaka tatu, inatarajiwa kuwasilishwa katika kikao kijacho cha Bunge kitakachokaa Januari, na kwamba, tayari kazi ya kukusanya maoni ya wadau imefanyika.Kuvunjwa kwa bodi hizo na kutengeneza mamlaka, kunamaanaanisha kwamba jumla ya watu 121 wakiwemo wenyeviti wa bodi, makamu na wajumbe, uteuzi wao utatenguliwa. Bodi hizo huwa na wastani wa wajumbe 9 hadi 11.Bodi saba zitakazounganishwa na kuunda Mamlaka ya Kusimamia Mazao ya Kimkakati ni za kahawa, pamba, mkonge, tumbaku, pareto, chai, korosho.Mazao ya alizeti na chikichi nayo yataingizwa katika mamlaka hii. Aidha, Bodi ya Nafaka na Mazao Mchanganyiko itavunjwa na kuundwa mamlaka itakayosimamia mazao ya nafaka, mboga na matunda. Itajulikana kama Cereal and Horticulture Authority.Mamlaka ya tatu itaunganisha Taasisi ya Utafiti wa Viuatilifu katika Nchi za Tropiki TPRI na Idara inayotambulika kama Sehemu ya Afya ya Mimea PHS iliyopo Wizara ya Kilimo.Itaundwa mamlaka itakayoitwa Mamlaka ya Afya ya Mimea. Katika ufafanuzi wake, Kassimba alisema kwamba bodi moja kati ya 9 inabaki, ambayo ni ya Bodi ya Sukari.Bodi za kilimo ni nyingi, lakini matokeo hayaakisi malengo ya kuanzishwa kwake kutokana na kuwa na tija ndogo. Hivyo Serikali imeazimia bodi hizo zitaunganishwa, alisema Waziri Hasunga.Msemaji wa wizara hiyo alisema kuwa lengo kuu la kuvunjwa kwa bodi hizo na kuanzishwa mamlaka ni kuhakikisha kwamba wakulima wa Tanzania, wanapata huduma wanazostahili, hasa za masoko na bei nzuri kwa mazao yao.Alisema kwamba changamoto zilizopo katika kilimo, zimekuwa zikijirudia kutokana na ushindani wakati mwingine usiokuwa na faida baina ya bodi mbalimbali. Kwamba kwa kuunganisha, mamlaka hizo zitajikita zaidi katika kuwasaidia wakulima kuwa na kilimo chenye tija na ufanisi na hatimaye kuwa na uhakika wa soko na bei nzuri kwa mazao yao.Alisema baadhi ya bodi zilikuwa katika maeneo kadhaa, lakini kutokana na kutawanyika kwa mazao imeonekana upo umuhimu wa kuunganisha ili kusukuma mbele kilimo, ambacho ni tegemeo kubwa la mali ghafi kwa Tanzania ya viwanda. Waziri Hasunga alisema kitendo cha kuwa na bodi nyingi, kumesababisha usimamizi kuwa mgumu.Kwamba kuwa na bodi chache kutaimarisha ufanisi na uwezo wa kuwasimamia watendaji wake. Pia alisema Wizara ya Kilimo ipo katika mchakato wa kupitia upya Sheria ya Ushirika pamoja na Shirika la Ukaguzi wa Vyama vya Ushirika COASCO ili kuimarisha sheria na kuwa na usimamizi madhubuti wa mali za wananchi kwenye ushirika.Hasunga yupo mkoani Mtwara kwa ajili ya ziara ya kikazi. Awali alitembelea mikoa ya Pwani na Lindi kwa ajili ya kukagua uuzaji wa korosho kwa msimu wa 20192020, kukagua hatua zilizofikiwa za kulipa wakulima kwa korosho zilizonunuliwa na serikali msimu wa mwaka 20182019 na kukagua skimu za umwagiliaji.  <topic>: kitaifa 